S urschbrünglige Mailand isch d Hauptschdadt vo de keltische Insubrer gsi, und isch 222 vor dr Ziitwändi vo de Römer eroberet worde. Im Middelalter het d Schdadt d Unabhängigkeit vo siine Erzbischöf erkämpft. Es het dr lombardisch Schtedtebund agfüehrt, wo gege d Schdaufer Kaiser grichtet gsi isch. 1162 isch d Schdadt vom Kaiser Barbarossa zerschdört worde, fümf Johr schböter isch si widr ufbaut gsi. 1277 het d Familie vo de Visconti d Schdadt beherrscht, 1395 hai si dr Herzogstitel übercho und ä grosse Deil vo dr Lombardei eroberet. 1450 si si vo dr Sforza Familie abglöst worde. Am Afang vom 16. Johrhundert isch s Herzogdum Mailand in französischer Hand gsi, und isch 1535 an Schbanie gfalle. Siit 1714 het s Öschdriich ghört, vo 1797 bis 1814 isch s französisch gsi, noch em Wiener Kongräss widr öschdriichisch und sit 1859 ghört Mailand zue Italie.